Xirivella, entre les poblacions amb més empreses afectades per la DANA
27 de novembre de 2024

Els informes de la Cambra de Comerç de València i del Col·legi de Registradors en construccions comercials i industrials situen a Xirivella com una de les localitats amb més empreses afectades per la DANA que va inundar la localitat el passat 29 d'octubre.

Segons l'informe de la Cambra de Comerç realitzat en els polígons industrials dels 87 municipis afectats per la DANA, Xirivella s'està entre els que tenen una alta afectació i és el dècim municipi amb més danys, amb 123 locals afectats de 103 empreses. Este estudi situa els polígons de Verge de la Salut, Els Oficis i Samarra dins dels quals tenen un grau d'afectació "extrem o molt alt".

El Col·legi de Registradors també destaca en les seues primeres estimacions a Xirivella pel gran nombre de comerços i negocis danyats. Segons les xifres del Col·legi de Registradors, Xirivella és un dels llocs amb major nombre d'espais colpejats, un total de 1.551. Si se sumen tant els locals com les naus industrials deteriorades, Xirivella se situaria com la localitat amb major afecció amb 1.731 actius amb alguna mena de mal.

Des de l'Ajuntament també s'ha dut a terme una valoració dels danys ocasionats i s'estima que més del 77% dels comerços de la localitat s'han vist afectats i les naus dels polígons també han patit greus danys.